[pic] | EVROPSKA KOMISIJA |

Bruselj, 22.1.2010

COM(2010)8 konč.

2010/0003 (NLE)

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji

OBRAZLOŽITVENI MEMORANDUM

Medinstitucionalni sporazum z dne 17. maja 2006[1] omogoča uporabo sredstev Evropskega sklada za prilagoditev globalizaciji (ESPG) na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira. Pravila o upravičenosti do prispevkov iz Sklada določa Uredba (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[2]. Ta uredba je bila nazadnje spremenjena z Uredbo (ES) št. 546/2009[3], ki začasno razširja področje uporabe ESPG in spreminja merila za upravičenost do pomoči. Spremenjena uredba se uporablja za vloge, prejete po 1. maju 2009.

Službe Komisije so v skladu z Uredbo (ES) št. 1927/2006 ter zlasti členi 1, 2, 3, 4, 5 in 6 Uredbe temeljito proučile vlogo, ki jo je predložila Litva.

Zadeva ESPG/2009/010 LT/Snaigė

1. Litva je vlogo Komisiji predložila 23. julija 2009. V vlogi se je sklicevala na posebno merilo za pomoč iz člena 2(c) Uredbe (ES) št. 1927/2006, po katerem lahko vloge na majhnih trgih dela ali v izrednih okoliščinah odstopajo od zahtev člena 2(a) in (b), kadar odpuščanje delavcev resno vpliva na zaposlenost in lokalno gospodarstvo. Litva je navedla, da želi odstopanje od člena 2(a), ki kot običajni prag določa vsaj 500 presežnih delavcev v obdobju štirih mesecev. Odpuščanje v podjetju AB Snaigė je potekalo v dveh velikih valovih z vrhuncema novembra 2008 ter februarja in marca 2009, pri čemer ni bilo neprekinjenega obdobja štirih mesecev, v katerem bi bilo odpuščenih 500 presežnih delavcev, vendar pa so jih skupaj odpustili še več, če referenčnemu obdobju prištejemo okoli šest tednov. Vloga je bila predložena v roku 10 tednov iz člena 5 navedene uredbe.

2. Vloga se nanaša na 651 presežnih delavcev, od katerih naj bi jih 480 prejelo pomoč ESPG.

3. Podrobnejše informacije glede ocene vloge so na voljo v Sporočilu Komisije[4].

Na podlagi ugotovitev iz zgoraj omenjenega sporočila se predlaga, da se vloga ESPG/2009/010 LT/Snaigė, ki jo je predložila Litva ter zadeva presežne delavce v podjetju AB Snaigė in dveh njegovih dobaviteljih, sprejme, ker so bili zagotovljeni dokazi o neposredni in jasni povezavi, da je odpuščanje presežnih delavcev posledica svetovne finančne in gospodarske krize. Predlagan je bil usklajen sveženj upravičenih prilagojenih storitev, od tega zaprošeni prispevek iz ESPG znaša 258 163 EUR (glej naslednjo stran).

Financiranje

Skupni letni proračun, ki je na voljo za ESPG, znaša 500 milijonov EUR. Dodelitev sredstev, ki jo predlaga Komisija v okviru Sklada, temelji na podatkih, ki jih je predložila Litva.

Na podlagi vloge za podporo iz Sklada, ki jo je predložila Litva ter zadeva podjetje AB Snaigė in dva njegova dobavitelja, znaša prispevek ESPG za usklajen sveženj prilagojenih storitev 258 163 EUR, tj. 65 % skupnih stroškov.

Ob upoštevanju največjega možnega zneska prispevka iz Sklada, določenega v skladu s členom 10 Uredbe (ES) št. 1927/2006, pa tudi možnosti za prerazporeditev odobritev, Komisija predlaga uporabo ESPG v zgoraj omenjenem skupnem znesku, ki se dodeli v okviru razdelka 1a finančnega okvira.

Po dodelitvi zaprošenega zneska pomoči bo za dodelitve v zadnjih štirih mesecih leta ostalo na voljo več kot 25 % največjega letnega zneska, namenjenega ESPG, kot določa člen 12(6) Uredbe (ES) št. 1927/2006.

S predložitvijo tega predloga za uporabo Sklada namerava Komisija začeti poenostavljeni postopek tristranskih pogovorov, kot določa točka 28 Medinstitucionalnega sporazuma z dne 17. maja 2006, za pridobitev soglasja obeh vej proračunskega organa glede potrebe po uporabi Sklada in glede potrebnega zneska. Komisija poziva prvo od obeh vej proračunskega organa, ki bo na ustrezni politični ravni dosegla soglasje o osnutku predloga za uporabo sredstev, naj o svojih namerah obvesti drugo vejo in Komisijo.

V primeru nestrinjanja ene od obeh vej proračunskega organa bo sklican uraden tristranski sestanek.

Komisija ločeno pripravi zahtevek za prerazporeditev za vnos posebnih odobritev za prevzem obveznosti in odobritev plačil v proračun za leto 2010, kot zahteva točka 28 Medinstitucionalnega sporazuma z dne 17. maja 2006.

2010/0003 (NLE)

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije,

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[5] ter zlasti točke 28 Sporazuma,

ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[6] ter zlasti člena 12(3) Uredbe,

ob upoštevanju predloga Evropske komisije[7],

ob upoštevanju naslednjega:

(1) Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, ki so jih prizadele posledice velikih strukturnih sprememb v svetovnih trgovinskih tokovih, ter za pomoč pri njihovi ponovni vključitvi na trg dela.

(2) Za vloge, predložene po 1. maju 2009, je bilo področje uporabe ESPG razširjeno na podporo delavcem, ki so postali presežni zaradi svetovne finančne in gospodarske krize.

(3) Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje v višini 500 milijonov EUR.

(4) Litva je vlogo za uporabo sredstev iz ESPG v zvezi s presežnimi delavci v podjetju AB Snaigė in dveh njegovih dobaviteljih predložila 23. julija 2009. Ta vloga izpolnjuje zahteve za določitev finančnih prispevkov, kakor je določeno v členu 10 Uredbe (ES) št. 1927/2006, zato Komisija predlaga, da se uporabi znesek v višini 258 163 EUR.

(5) Zato je treba uporabiti sredstva ESPG, da se zagotovi finančni prispevek za vlogo, ki jo je predložila Litva –

SPREJELA NASLEDNJI SKLEP:

Člen 1

V okviru splošnega proračuna Evropske unije za proračunsko leto 2010 se iz Evropskega sklada za prilagoditev globalizaciji (ESPG) uporabi vsota 258 163 EUR v odobritvah za prevzem obveznosti in odobritvah plačil.

Člen 2

Ta sklep začne veljati […] dan po objavi v Uradnem listu Evropske unije .

V Bruslju,

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] UL L 167, 29.6.2009, str. 26.

[4] SEC(2009) 1620 z dne 30. novembra 2009.

[5] UL C 139, 14.6.2006, str. 1.

[6] UL L 406, 30.12.2006, str. 1.

[7] UL C […], […], str. […].